AGE โชว์กำไรปี 62 โตทะลัก 114% มาที่ 272.80 ลบ. แจกปันผล 0.09 บ./หุ้น
AGE โชว์กำไรปี 62 โตทะลัก 114% มาที่ 272.80 ลบ.แจกปันผล 0.09 บ./หุ้น
AGE โชว์กำไรปี 62 โตทะลัก 114% มาที่ 272.80 ลบ. แจกปันผล 0.09 บ./หุ้น
21 ก.พ. 2563

นายพนม ควรสถาพร ประธานกรรมการบริหาร บริษัท เอเชีย กรีน เอนเนอจี จำกัด (มหาชน) หรือ AGE ผู้นำเข้าและจำหน่ายถ่านหินบิทูมินัส (ถ่านหินสะอาด) เปิดเผยถึงผลประกอบการงวดปี 2562 สิ้นสุดวันที่ 31 ธันวาคม 2562 ว่า บริษัทฯ มีรายได้จากการขายและบริการ 6,196.2 ล้านบาท ลดลงร้อยละ 21.6 เมื่อเทียบกับปีที่ผ่านมา
โดยแบ่งเป็นรายได้จากการขายถ่านหินที่ 5,803.2 ล้านบาท ลดลงร้อยละ 22.44 เมื่อเทียบกับปีที่ผ่านมา มีรายได้จากธุรกิจให้บริการโลจิสติกส์ อยู่ที่ 393 ล้านบาท และกำไรสุทธิ อยู่ที่ 272.8 ล้านบาท เพิ่มขึ้นจากช่วงเดียวกันของปีก่อนร้อยละ 114.4 ผลการดำเนินงานที่ปรับตัวดีขึ้น สืบเนื่องจากนโยบายลดต้นทุนและเพิ่มประสิทธิภาพการทำงานใน และความพร้อมทางด้านการให้บริการด้านโลจิสติกส์

นอกจากนี้ ที่ประชุมคณะกรรมการบริษัทได้มีมติอนุมัติจ่ายเงินปันผลในอัตราหุ้นละ 0.09 บาท หรือคิดเป็นจำนวนเงิน 174 ล้านบาท โดยกำหนดวันที่ไม่ได้รับสิทธิปันผล (XD) วันที่ 17 มีนาคม 2563 เพื่อจ่ายปันผลในวันที่ 20 พฤษภาคม 2563
นายพนม กล่าวเพิ่มเติมว่า  สำหรับแผนการดำเนินธุรกิจในปี 2563 บริษัทฯ ตั้งเป้ารายได้ทั้งปีที่ระดับ 8,000 ล้านบาท  จากแผนการขยายการลงทุนในธุรกิจโลจิสติกส์ของบริษัทฯ ได้แก่ การต่อเรือลำเลียงเพิ่มเติม โดยในช่วงกลางปีจะมีเรือลำเลียงทั้งหมด 36 ลำ และเพิ่มเป็น 40 ลำในช่วงต้นปี 2564 และจะลงทุนรถบรรทุกเพิ่มอีก 20 คัน
ซึ่งจะทำให้มีรถบรรทุกทั้งหมด 55 คัน ในส่วนท่าเรือได้มีการพัฒนาพื้นที่ท่าเรือแห่งที่ 3 บริเวณคลังสินค้านครหลวง ซึ่งแล้วเสร็จและเริ่มใช้งานแล้ว พร้อมเตรียมขยายท่าเรือที่ 4 ในบริเวณเดียวกัน เพื่อเพิ่มศักยภาพและความสามารถในการให้บริการขนถ่ายสินค้าให้ดียิ่งขึ้น
โดยปัจจุบันบริษัทฯ มีสัญญาการขนส่งสินค้า (Backlog) จำนวน 1.2 ล้านตัน และตั้งเป้าปริมาณการขนส่งสินค้าจากการขนส่งทั้งทางน้ำและทางบกในปีนี้กว่า 3.5-4 ล้านตัน โดยเฉพาะกลุ่มลูกค้าอุตสาหกรรมปูนซีเมนต์  สินค้าเกษตร ยิปซั่ม และถ่านหิน เป็นต้น
ปัจจุบันหุ้นของ AGE มีการซื้อขายที่ระดับ P/E 6 เท่า ซึ่งถือว่าอยู่ในระดับที่ต่ำเมื่อเทียบกับอุตสาหกรรมเดียวกันที่อยู่ที่ระดับ 7.41 เท่า ประกอบกับผลการดำเนินงานของบริษัทฯ มีการเติบโตต่อเนื่อง และมีการขยายการลงทุนไปยังธุรกิจโลจิสติกส์ ซึ่งจะสามารถสร้างรายได้ที่มั่นคงให้กับบริษัทฯ ได้ในอนาคต
นอกจากนี้ บริษัท เอจีอี เทอร์มินอล จำกัด บริษัทในเครือของ AGE ยังได้รับการรับรองมาตรฐาน ISO 45001:2018 เมื่อเดือนกุมภาพันธ์นี้ ซึ่งถือเป็นการการันตีและยกระดับการบริหารจัดการด้านความปลอดภัยและอาชีวอนามัยแก่องค์กรของ AGE พร้อมทั้งยังเป็นการปูทางไปยังการดูแลชุมชนโดยรอบพื้นที่โรงงาน เพื่อนำไปสู่ความยั่งยืนในการดำเนินธุรกิจบนพื้นฐานของการคำนึงถึงความปลอดภัยและอาชีวอนามัยต่อไป
อย่างไรก็ตามสำหรับธุรกิจถ่านหิน ซึ่งเป็นธุรกิจหลักของบริษัทฯ นั้น บริษัทฯ ยังคงเดินหน้าขยายช่องทางการตลาด เพื่อให้ครอบคลุมกลุ่มลูกค้าทั้งในประเทศและต่างประเทศอย่างต่อเนื่อง โดยเฉพาะประเทศเวียดนาม ซึ่งอยู่ระหว่างการพิจารณาความเหมาะสมในการพัฒนาพื้นที่คลังสินค้าเพิ่มเติม เพื่อการรองรับปริมาณลูกค้าที่เพิ่มขึ้น ส่งผลให้บริษัทฯ ตั้งเป้ายอดขายถ่านหินในปีนี้ไว้ที่ระดับ 3.6 ล้านตัน